Zápisnica
z  2. riadneho zasadnutia OZ v  Haliči, konaného dňa 11. 4. 2014

Prítomní: podľa prezenčnej listiny

Program:

1. Kontrola plnenia uznesení.
2. VZN o  označovaní ulíc a  číslovanie stavieb.
3. VZN o  určení názvu ulíc a  verejných priestranstiev.
4. VZN o  vyhradení miesta a  plochy na vylepovanie plagátov .
5. VZN  o  poskytovaní sociálnych služieb.
6. IMET- žiadosť o  odkúpenie pozemku p.č. E-KN 696.
7. Informácie o  príprave a  realizácií investičných akcií v  obci Halič.
8. Interpelácie poslancov.
9. Rôzne.

Za overovateľov zápisnice boli určení JUDr. Daniel Přibyl a  Mgr. Alexander Udvardy

Starosta obce vyzval prítomných poslancov na odsúhlasenie programu zasadnutia OZ.
						Hlasovanie: 4 za, 1 sa zdržal /p. Pročko/
Pán Pročko zároveň vytkol starostovi, že vopred neinformoval poslancov o žiadosti na predaj pozemku, prípadne prenájom, pre Firmu IMET, ktorý bol adresovaný nielen pre Obecný úrad, ale aj pre poslancov.

	1. Starosta obce informoval o  plnení prijatých uznesení. K  uvedenej informácii neboli žiadne pripomienky.

2. Návrh VZN č. 3/2014 o  označovaní ulíc a  iných verejných priestranstiev a  číslovaní stavieb v  obci Halič predložil na rokovanie OZ p. starosta. Na rokovanie prišla aj Mgr. Gálová. 
Pán Pročko skonštatoval, že v návrhu VZN sú názvy ulíc napísané malými písmenami, no na tabuliach, ktoré sú v obci sú pomenovania s veľkým začiatočným písmenom.
JUDr. Přibyl považuje pripomienku za opodstatnenú, pretože v občianskych preukazoch sú tiež názvy ulíc napísané s veľkým písmenom, čo môže občanom narobiť problém pri vybavovaní rôznych úradných záležitostí.
Mgr. Kokavec navrhuje upraviť VZN v tom zmysle, že sa vypustí slovo „ulica“ a ponechá sa len názov s veľkým začiatočným písmenom.
Rokovanie obecného zastupiteľstva prerušil p. Tibor Hochholcer a vyzval Mgr. Pročka, aby ihneď vrátil kameru, ktorú zakúpila TJ a pán Pročko si ju zobral bez vedomia členov výboru TJ. 
Poslankyňa B. Hochhocerová pripomenula, že názvy ulíc v uvedenom VZN sú v súlade s pravidlami slovenského pravopisu.
Na rokovanie prišiel aj Mgr. Udvardy.
Starosta obce dal hlasovať o uvedenom VZN s tým, že v predkladanom dokumente sa upravia názvy ulíc podľa pripomienok poslancov.
						Hlasovanie: 5 za
						zdržali sa 2: Hochholcerová, Udvardy

3. Starosta obce predložil na rokovanie návrh VZN č. 4/2014 o  určení názvu verejného priestranstva. Verejné priestranstvo, ktorého pôvodný názov bol „námestie“ sa prijatím tohto VZN bude nazývať „Podzámocké námestie“. Tento názov si zvolili občania obce.
Starosta informoval, že už dal vyrobiť tabuľu s názvom námestia p. Murgašovi, ktorý sa na prácu ponúkol.
Mgr. Pročko sa informoval, prečo na jej výrobu nevyzval p. Mojžiša. Starosta obce skonštatoval, že uvedenú prácu mu ponúkol, no p. Mojžiš nemal záujem.
						Hlasovanie: 6 za, proti 1 /Mgr. Pročko/

4. Návrh VZN č. 5/2014 o poskytovaní sociálnych služieb, o  spôsobe a  výške úhrad za sociálne služby predložila zamestnankyňa obce p. M. Veselovská. 
Poslanci k uvedenému návrhu nemali pripomienky.
						Hlasovanie: všetci za

5. Návrh VZN č. 6/2014 o  vyhradení miesta a  plochy na vylepovanie volebných plagátov v  čase volebnej kampane vo voľbách do Európskeho parlamentu predložil starosta obce.
Hlasovanie: všetci za

6. Starosta obce informoval o žiadosti firmy IMET o  odkúpenie, resp. dlhodobý prenájom pozemku č. E-KN 696 o  výmere 710  390 m2 a  zároveň sa ospravedlnil poslancom za jej nezverejnenie v dokumentoch na rokovanie. Uvedenú žiadosť celú prečítal a vyzval poslancov, aby si uvedený pozemok prezreli na mape, ktorá bola k dispozícii na rokovaní.
   Mgr. Pročko navrhuje, aby sa o žiadosti rokovalo na budúcom zastupiteľstve.
   JUDr. Přibyl vyzval pána starostu, aby všetky materiály, ktoré sa majú prejednávať na zasadnutí OZ včas doručoval poslancom.
   Starosta sa ospravedlnil za chybu a sľúbil, že v najkratšom čase žiadosť zverejní v dokumentoch na rokovanie.
   Mgr. Pročko žiada, aby s firmou vyrokovali čo najvýhodnejšie podmienky pre obec.
   JUDr. Přibyl dal dotaz, či obec nutne potrebuje peniaze.
   Starosta skonštatoval, že obec má finančné prostriedky na zabezpečenie chodu obce aj na niektoré pripravované investičné akcie, preto sa prikláňa skôr k dlhodobému prenájmu.
   Poslanec p. Turek odporučil, aby sa žiadosť riešila na budúcom zastupiteľstve.
   Poslanci Mgr. Pročko, Mgr. Udvardy a JUDr. Přibyl skonštatovali, že cenu je potrebné riešiť dohodou. Zároveň JUDr. Přibyl upozornil, že pri predaji obec stráca dosah nad prevádzanými prácami na pozemku.
   Na záver starosta vyzval poslancov, aby nad ponukou porozmýšľali, pretože firma chce v  obci do golfového ihriska investovať veľké peniaze tak, ako investuje do Haličského zámku. Bude to v  prospech občanov, pretože v  obci nie je žiadny priemysel a  v  tomto prípade je potrebné rozvíjať cestovný ruch, kde by vznikli nové pracovné príležitosti. Veď problémom južnej časti Slovenska je, že do tejto časti republiky sa investori nehrnú a  hlavne to je dôsledok vysokej nezamestnanosti. Uvedená parcela je bývalá tzv. pasba a  zo 710  390 m2 je v súčasnosti prenajatých len 101  777 m2 pre firmu Agrotom Tomášovce. Len táto malá časť parcely spĺňa podmienky ornej pôdy. Za túto výmeru dostáva obec ročne nájom vo výške 506,- €. O  ostávajúcich 608  613 m2 nie je záujem a  preto táto väčšia časť parcely nie je prenajatá. Jedná sa o  bývalú lúku, momentálne zarastenú kríkmi a  náletovými drevinami. 
Je treba rozmýšľať ekonomicky, ale treba hlavne myslieť na rozvoj tejto obce, ktorá má veľký potenciál hlavne v  rozvoji cestovného ruchu. Vážme si investorov, ktorí chcú v  tejto oblasti investovať nemalé peniaze.

	7. Starosta obce predložil informáciu o  príprave a  realizácii investičných akcií v  obci Halič v  najbližšom období:
- rekonštrukcia grófskej hrobky
- spevnená plocha pri židovskom cintoríne
- II. etapa rekonštrukcie zdravotného strediska – výmena priečok a  sociálnych zariadení
- projektová dokumentácia na Ulici družstevnej  za účelom výstavby chodníka pre peších 
  až po Ulicu M.R.Štefánika
- rekonštrukcia verejného osvetlenia v  celej obci
- pripravuje sa projektová dokumentácia na kompletnú rekonštrukciu kultúrneho domu.
Zároveň informoval, že vyšla výzva na budovanie kanalizácie. StVS pripravuje žiadosť k  uvedenej výzve. Prioritu budovania kanalizácie má Partizánska ulica, Úzka, Moyzesova a  prebudovať by sa mala celá ČOV – bude väčšia, s  novou technológiou a  pripojí sa na ňu aj Stará Halič. Práce by mali prebehnúť do konca roka 2015.
   Mgr. Kokavec mal pripomienku, že p. starosta v  uvedených aktivitách nespomenul chodník na Ulici staničnej. Projektová dokumentácia je vypracovaná už dva roky, minulý rok bolo vydané stavebné povolenie, no táto stavba sa sústavne odsúva. Po ulici jazdia kamióny, poľnohospodárske stroje, autobusy... a  je tam pomerne veľa malých detí, ľahko môže prísť k  nehode.
   Starosta obce informoval, že výstavba chodníka by stála cca 100.000,- € a  vyčerpali by sme celý rezervný fond, preto čakáme na vyhlásenie výzvy, aby sme finančné prostriedky získali zo zdrojov európskej únie.
	8. Interpelácie poslancov.
   JUDr. Přibyl  mal dotaz ohľadne zberu biologického odpadu. V  obci boli umiestnené veľkoobjemové kontajnery, informácia o  ich umiestnení bola odvysielaná aj v  miestnom rozhlase. Avšak informácia o  vývoze biologického odpadu z  domácností, tak ako bolo schválené poslancami na predchádzajúcom OZ, odvysielaná nebola. Žiada p. starostu o  vyjadrenie k  uvedenej veci.
   Mgr. Pročko žiada p. starostu o  vysvetlenie, prečo nebolo vyhlásené v  miestnom rozhlase, že je zber biologického odpadu z  domácností, tak ako poslanci odsúhlasili na predchádzajúcom obecnom zastupiteľstve. Je ochotný pre tento zber zapožičať vlastný prívesný vozík.
   Starosta obce sa vyjadril, že zatiaľ na biologický odpad boli umiestnené len veľkoobjemové kontajnery, z  ktorých odpad sa vyváža na obecnú skládku bioodpadu, kde ho triedia zamestnanci obce, pretože sa tam nachádzajú aj odpady, ktoré nepatria do biologického odpadu /sklo, papier, skaly/. Požiadavka na odvoz bioodpadu priamo z  domácností od občanov nebola. Aj napriek uvedenému, všetky bioodpady, ktoré boli umiestnené na uliciach pred rodinnými domami boli zamestnancami obce odvezené na skládku bioodpadu. Zvoz je pre obec finančne a technicky náročný a  vyžaduje si aj väčšie množstvo zamestnancov.
   JUDr. Přibyl žiada, aby sa vytypovala jedna ulica, na ktorej by sa skúšobne vykonal zvoz bioodpadu.
   Mgr. Kokavec skonštatoval, že komisia životného prostredia by mala ináč pracovať. Komisia má byť na to, aby pomáhala a  organizovala, čo táto komisia nerobí.
   Mgr. Udvardy nesúhlasí s  celoplošným zvozom odpadu, nakoľko potom občana nič nemotivuje k  tomu, aby sa o  svoj odpad postaral sám. Pre obec to bude finančne náročné a  v  poplatkoch za komunálny odpad to nebolo zohľadnené, preto navrhuje, aby sa zvoz z  domácností  robil za symbolický poplatok 1,- € od domácnosti, z  dôvodu priamej zainteresovanosti občanov.
   Mgr. Pročko skonštatoval, že starosta obce nesplnil uznesenie, ktoré bolo prijaté na predchádzajúcom obecnom zastupiteľstve.
   JUDr. Přibyl sa priklonil k  názoru Mgr. Pročka.
   Mgr. Udvardy upozornil, že problém je hlavne s  drevnatým odpadom – hrubšími konármi. Obec musí prenajať väčší mechanizmus, za ktorý je potrebné platiť.
   Mgr. Pročko opäť ponúkol na odvoz svoju vlečku.
   Starosta obce navrhol použiť traktor, ktorý vlastní Mikroregión novohradské podzámčie, ku ktorému sa zapožičia vlečka.
   Mgr. Pročko navrhol, aby sa skúšobne uskutočnil zber na Ulici zelenej a  to 25. apríla od 13:00 hod. do 16:00 hod. Tento zber je potrebné vyhlásiť v  obecnom rozhlase.

	9. Rôzne
   	Predsedkyňa komisie verejného poriadku, Mgr. Gálová informovala, že komisia od posledného zasadania obecného zastupiteľstva nerokovala. Zasadnutie plánuje na budúci týždeň.

   	JUDr. Přibyl, predseda komisie obchodu, dopravy a  cestovného ruchu informoval o  výrobe 
propagačných predmetov obce, na ktorých je zobrazený aj erb obce. Tieto predmety vyrába náš občan Radoslav Mojžiš.  Žiada obec o  súhlas používať symboly obce na týchto predmetoch, ktoré si obec môže aj zakúpiť na svoju propagáciu.
							Hlasovanie: všetci za
   Komisia obchodu, dopravy a  cestovného ruchu tiež prerokovala žiadosť p. Jonáša o  skrátenie ostrovčeka v  strede Ulice M. R. Štefánika. Cesta je príliš úzka a  väčšie autá majú problém s  jej prejazdom.
							Hlasovanie: 6 za, Mgr. Pročko neprítomný

	Predseda komisie kultúry, športu, mládeže a  školstva – Mgr. Kokavec informoval o  rokovaniach. Prehodnotili už uskutočnené podujatia a  venovali sa pripravovaným podujatiam – Haličskej stovke, Dňu matiek, MDD, ktoré sa tentokrát bude konať 7. júna. Na Deň detí sa pripravuje divadielko, tvorivé dielne, maľovanie na tvár, Haličský Legáč... Venovali sa tiež príprave Haličských slávností, na ktorých vystúpia tradičné súbory, brat Karla Kryla, skupina Eminent...
  Komisia ďalej prerokovala žiadosť p. Fízerovej o  pridelenie priestorov pre rómsku skupinu. Komisia doporučuje dve alternatívy – malú sálu 2x týždenne, alebo priestor, ktorý bol v  minulosti pridelený klubu mladých, ale je nevyužívaný z  dôvodu pasivity klubu.
   Poslanci OZ udelili slovo p. Fízerovej, ktorá informovala o  pláne založiť v  obci rómsky klub a o  pripravovaných aktivitách klubu. Keďže plánujú rôzne aktivity ponúkané priestory im nevyhovujú. 
   Mgr. Pročko dal návrh, aby sa im prenajal priestor v  bývalej škôlke.
   Starosta obce skonštatoval, že väčšiu časť týchto priestorov využíva obec  a  je ochotný žiadateľke uvedené priestory ukázať. Taktiež turistický oddiel už dávnejšie požaduje od obce priestory, min. jednu miestnosť, kde by si turisti mohli uskladniť svoj materiál ako stany, plátené prístrešky a  iný materiál. K  tomu je potrebná hlavne suchá miestnosť.
   Kultúrna komisia sa venovala pripomienke člena komisie Mgr. Galáda, ktorý skonštatoval, že v  lokalite Halič – stred je málo priestoru, kde by sa deti mohli hrať. Komisia navrhuje oplotiť priestor za starou uhoľňou, kde by vzniklo ihrisko. 
Taktiež navrhuje sprístupniť multifunkčné ihrisko pre deti do 15 rokov v  čase voľna, t. j. od 14:00 do 17:00 hod. za podmienok požadovaných dodávateľom ihriska /hlavne obuv/.
   Mgr. Udvardy sa prikláňa k  návrhu kultúrnej komisie.
   Starosta obce súhlasí s návrhom sprístupnenia multifunkčného ihriska pre deti do 15 rokov, je však potrebné vyhradený čas zosúladiť s výborom TJ.
							Hlasovanie: všetci za

	Predsedkyňa sociálno-zdravotnej komisie nebola prítomná na zasadaní, preto o  rokovaní komisie informovala M. Veselovská. Komisia zasadala dvakrát. Na prvom zasadnutí prejednala žiadosť p. Violy Berkiovej o  jednorázovú dávku v  hmotnej núdzi. Žiadateľke boli v  minulosti zverení do opatery vnuci, o  ktorých matka neprejavovala záujem a  v  súčasnosti neposiela platby nariadené súdom. Komisia odporúča jednorázovú dávku v  hmotnej núdzi vo výške 105,- €, no zároveň upozornila na možnosť vnukov privyrábať si formou brigád. Dávka menovanej bola vyplatená.
   Na druhom zasadnutí komisia prerokovala návrh VZN o  poskytovaní sociálnych služieb, o  spôsobe a  výške úhrad za sociálne služby. Navrhuje uvedené VZN schváliť.

	Mgr. Udvardy informoval o  zasadaní stavebnej komisie. Riešili sťažnosť p. Karola Jašku na suseda M. Jašku, ktorý vypúšťa splašky zo svojej žumpy na ich pozemok. Komisia doporučuje vyzvať p. M. Jašku, aby sa zdržal tohto konania a  v  lehote 1 mesiac zabezpečil nepriepustnosť žumpy, inak bude riešený v  priestupkovom konaní, resp. sťažnosť bude odoslaná na OU životného prostredia.							
   Členovia stavebnej komisie sa oboznámili so žiadosťou firmy IMET o  odkúpenie, resp. dlhodobý prenájom pozemku p. č. E-KN 696. Komisia sa prikláňa k  prenájmu tohto pozemku.
   Mgr. Udvardy oboznámil poslancov s  možnosťou získania fin. prostriedkov z  Audiovizuálneho fondu SR na digitalizáciu haličského kina technológiu E-cinema. K  žiadosti o  dotáciu je potrebné priložiť súhlas OZ, aby sa na spolufinancovanie rozpočtových nákladov projektu vyčlenilo 10 % z  obecného rozpočtu
Poslanci súhlasia so spolufinancovaním projektu a  vyčlenením čiastky 10 % rozpočtových nákladov projektu.
Hlasovanie: všetci za

	Starosta obce informoval poslancov, že na Obecný úrad bol doručený list firmy IMET, ktorým oznamujú, že dňa 6. septembra 2014 usporiadajú prehliadku zámku s  malým posedením pre cca 70 ľudí – rodinných príslušníkov.
   Obecné zastupiteľstvo uvedenú informáciu berie na vedomie, zároveň upozorňuje, že stavba ešte nie je skolaudovaná a  preto je potrebné z  úrovne investora a  majiteľa zámku zabezpečiť bezpečnostné opatrenia, aby nedošlo k  úrazu.

	Mgr. Pročko požiadal starostu obce, aby na začiatok júnového obecného zastupiteľstva zabezpečil pre poslancov prehliadku zámku.
   Starosta obce prisľúbil, že prehliadku zabezpečí.

	Predseda ekonomickej komisie J. Turek oboznámil prítomných s  rokovaním komisie, ktorá riešila žiadosť J. Koristeka o  odpredaj obecného pozemku – parcely č. C-KN 52/7 /zastavané plochy a  nádvoria/ o  výmere 64 m2. Komisia doporučuje odpredaj v  zmysle platného VZN.
							Hlasovanie: všetci za
   Komisia sa zaoberala platom hlavnej kontrolórky a  starostu obce, ktorých výška platu sa odvíja od priemernej mesačnej mzdy zamestnanca hospodárstva SR. V  roku 2013 dosiahla 824,- €. Výška platu hlavnej kontrolórky je stanovená v  zmysle zákona 369/1990 	Zb. v  znení neskorších predpisov, § 18c, ods. 1-2, 4, vo výške 1,54 násobku mesačnej nominálnej mzdy zamestnanca hospodárstva SR. Pracovný úväzok hlavnej kontrolórky obce Halič je 10 %. Plat hlavnej kontrolórky od 1.1.2014 je vo výške 127,- €.
							Hlasovanie: všetci za
   Plat starostu obce sa stanovuje podľa zákona č. 289/2002 Z. z., ktorým sa mení zák. č. 253/1994 Z. z. o  právnom postavení a  platových pomeroch starostov obcí a  primátorov miest v  znení neskorších predpisov, v  znení zákona č. 154/2011 Z. z. Starosta obce Halič sa zaraďuje do 3. platovej skupiny s  násobkom 1,98 priemernej mesačnej mzdy zamestnanca hospodárstva SR. Ekonomická komisia navrhuje ponechať plat starostu od 1. 1. 2014 vo výške aká bola v  predchádzajúcom roku, t.j. 2.338,- €.
   Mgr. Pročko navrhol ponechať základný plat starostu a  výšku jeho navýšenia určia poslanci v  tajnom hlasovaní.
   Zástupca starostu vyzval poslancov o  hlasovaní návrhov v  poradí ako boli predložené. Poslanci teda hlasovali najskôr o  plate starostu vo výške 2.338,- €.
							Hlasovanie: 4 za, proti – Mgr. Pročko,
								         JUDr. Přibyl, Mgr. Gálová
   Predseda ekonomickej komisie predniesol návrh starostu obce zvýšiť plat zástupcovi starostu o  50,- € z  dôvodu prebratia novej agendy – vedenie internetovej stránky obce Halič, t. j. vo výške 300,- € mesačne od 1. 4. 2014.	
							Hlasovanie: 6 za, zdržal sa Mgr. Udvardy
   Ekonomická komisia navrhuje vyčleniť z  obecného rozpočtu sumu 1.500,- € na plat hospodára TJ, ktorým by mal byť T. Hochhoczer.
							Hlasovanie: 6 za, zdržal sa J. Turek
   Poslanec Turek oboznámil prítomných so správou o  výsledku následnej finančnej kontroly hlavnej kontrolórky, ktorá sa rokovania nemohla zúčastniť. Predmetom kontroly boli dotácie pre hudobnú skupinu Haličan za roky 2011 až 2013. Kontrolou bolo zistené, že dotácia za rok 2012 nebola poukázaná, aj keď bola v  rozpočte obce odsúhlasená.
Prítomní poslanci zobrali správu na vedomie.

	Predseda komisie životného prostredia Mgr. Pročko informoval, že bol porušený zákon – v  obci sa bez dovolenia pálilo.
   Predniesol žiadosť p. Beňovského na vykopanie studne pri bytovkách.
   Starosta obce oboznámil poslanca, že všetky studne v  Haliči majú svojho správcu a  s  ich správou je problém, pretože okrem iného, nie všetci občania využívajúci studne si plnia povinnosti a  platia poplatky. Zároveň upozornil, že v  čase krízy a  na pokyn starostu obce sú občania, ktorý vlastnia studne a  samozrejme aj obecné studne povinní dať k  dispozícii všetkým občanom.
   Mgr. Pročko oboznámil, že na Deň zeme Haličské občianske združenie bude čistiť okolie obce. Taktiež informoval, že v  dňoch 15. a  16. mája navštívi obec Halič historik Pavol Dvořák. Ing. Hikker informoval, že 15. mája bude mať prednášku v  ZŠ s  MŠ a  16. mája pre občanov obce. Požiadal preto o bezplatný  prenájom sály na uvedené podujatie.
   Starosta obce požiadal o  písomnú žiadosť na bezplatný prenájom sály a  požiadal poslancov o  odsúhlasenie.
							Hlasovanie: všetci za
   Mgr. Pročko informoval, že v  obci sa 31. 5. 2014 uskutoční ďalší ročník motorkárne. Požiadal o  prenájom námestia v  čase od 9:00 do 16:00 hod.
							Hlasovanie: všetci za

                               

V Haliči 15. 4. 2014

Overovatelia:
JUDr. Daniel Přibyl
Mgr. Alexander Udvardy

								Vladimír Rehanek
								   starosta obce

Uznesenia
z  2. riadneho zasadnutia OZ, konaného dňa 11. 4. 2014

A/ Berie na vedomie:

	1. Informáciu starostu obce o  príprave a  realizácii investičných akcií v  obci Halič v  najbližšom období.
	2. Žiadosť firmy IMET a. s. Bratislava o  odkúpenie /dlhodobý prenájom/ obecnej parcely č. E-KN, ktorá sa nachádza v  katastrálnom území obce Halič za účelom vybudovania golfového ihriska.
	3. Žiadosť Márie Fízerovej o  pridelenie priestorov pre rómsky klub.
	4. Informáciu od firmy IMET a. s. Bratislava, že dňa 6. septembra 2014 usporiadajú prehliadku zámku s  malým posedením pre cca 70 ľudí – rodinných príslušníkov. Obecné zastupiteľstvo zároveň upozorňuje, že stavba ešte nie je skolaudovaná a  preto je potrebné z  úrovne investora a  majiteľa zámku zabezpečiť bezpečnostné opatrenia, aby nedošlo k  úrazu.
	5. Správu o  výsledku následnej finančnej kontroly, predmetom ktorej boli dotácie pre hudobnú skupinu Haličan za roky 2011 – 2013.

B/ Súhlasí:

	1. S  používaním symbolov obce na propagačných predmetoch p. Radoslava Mojžiša
	2. So skrátením zeleného ostrovčeka v  strede Ulice M. R. Štefánika.
	3. So sprístupnením multifunkčného ihriska pre deti do 15 rokov v  čase voľna, t. j. od 14:00 do 17:00 hod. za podmienok požadovaných dodávateľom ihriska /vhodná obuv/.
	4. S  bezplatným prenájmom sály za účelom uskutočnenia prednášky historika Ing. Pavla Dvožáka, dňa 16. 5. 2014 .
	5. S  bezplatným prenájmom Podzámockého námestia z  dôvodu konania motorkárne 31. 5. 2014 od 9:00 hod. do 16:00 hod.

C/ Schvaľuje:

	1. Podľa §-u 9a, odst. 8 písm. b/ zákona č. 138/1991 Zb. o  majetku obcí v  znení neskorších predpisov predaj novovytvoreného pozemku parcela č. C-KN 52/7, zastavané plochy a  nádvoria, o  výmere 64 m2, ktorá tvorí priľahlú plochu k  pozemkom zastavaným stavbami vo vlastníctve kupujúcich a  pozemok svojím využitím tvorí nedeliteľný celok so stavbami a  pozemkami vo vlastníctve kupujúcich a  bol kupujúcimi dlhodobo užívaný.
	2. Predaj pozemku pre kupujúcich:  
Ján Koristek, rod. Koristek, nar. 1. 9. 1945, Osloboditeľov 6, 985 11  Halič, SR
Mária Koristeková, rod. Vinarčíková, nar. 14. 8. 1949, Osloboditeľov 6, 985 11  Halič, SR
	3. Kúpnu cenu za predávanú nehnuteľnosť vo výške 18,- € za 1 m2, čo je za odpredávanú výmeru 64 m2 suma 1.152,00 € /slovom: Jedentisícstopäťdesiatdva Eur/.

	4. VZN obce Halič č. 3/2014 o  označovaní ulíc a  iných verejných priestranstiev a  číslovaní stavieb v  obci Halič.
	5. VZN obce Halič č. 4/2014 o  určení názvu verejného priestranstva.
	6. VZN obce Halič č. 5/2014 o  poskytovaní sociálnych služieb, o  spôsobe a  výške úhrad za sociálne služby.
	7. VZN obce Halič č. 6/2014 o  vyhradení miesta a  plochy na vylepovanie volebných plagátov v  čase volebnej kampane vo voľbách do Európskeho parlamentu.
	8. Spolufinancovanie projektu „Digitalizácia kina z  finančných prostriedkov Audiovizuálneho fondu SR“  z  obecného rozpočtu vo výške 10 % v  prípade pridelenia finančných prostriedkov na uvedený projekt..
	9. Plat hlavnej kontrolórky obce Halič od 1. 1. 2014 vo výške 127,- € mesačne.
	10. Plat starostu obce Halič od 1. 1. 2014 vo výške 2.338,- € mesačne.
	11. Plat zástupcu starostu obce Halič od 1. 4. 2014 vo výške 300,- € mesačne.
	12. Vyčlenenie sumy vo výške 1.500,- z  rozpočtu obce Halič v  roku 2014 na plat hospodára TJ Slovan Halič.

D/ Žiada:

	1. Starostu obce, aby písomne upozornil p. Milana Jašku, aby v  lehote 1 mesiaca zabezpečil nepriepustnosť žumpy a  zdržal sa vypúšťania splaškov na pozemok p. Karola Jašku.

V Haliči 15. 4. 2014

Overovatelia:
JUDr. Daniel Přibyl
Mgr. Alexander Udvardy

								Vladimír Rehanek
								   starosta obce